**Д E К Л А Р А Ц И Я**

на **50-ия Конгрес на БСП**

срещу проявите и настъплението на неофашизма и неонацизма в Европа

 Навършиха се 75 години от края на най-унищожителната война в историята на човечеството. Войната, разпалена от хитлеристка Германия и нейните съучастници, остави след себе си милиони жертви, неизмерими страдания, разруха и опустошение. Днес, ние, българските социалисти, се противопоставяме категорично на всички опити за възраждане и героизация на фашизма и неговата човеконенавистна идеология.

**Предупреждаваме:**

**Неонацизмът** е изключително опасно съвременно явление, съзнателно поощрявано, подкрепяно и финансирано от отделни кръгове и страни, но и от авторитетни международни организации и институции в разрез с тяхното призвание и същност.

**Неонацизмът** е политически инструмент и средство за овладяване на властта, а в някои държави е въздигнат в ранг на официална идеология.

**Неонацизмът** е източник на дискриминация, национализъм, ксенофобия, расизъм и антисемитизъм.

**Неонацизмът** е породен от духовната, моралната, социалната и политическата нищета на обществото; от програмираното невежество; от фалшифицираната история.

**Неонацизмът** е целенасочена политика, която руши устоите на Европа, нейната идентичност, нейната история, историята на всяка една европейска държава и на света.

**Неонацизмът** е заплаха за цивилизацията, за демократичните принципи и човешките права.

И ако днес в много европейски държави има герои в нацистки униформи, това е политиката на властващия неолиберален модел: реабилитация и оневиняване на фашизма и нацизма; сатанизиране на антифашистката съпротива; реванш за Втората световна война; възстановяване на езика на Студената война и русофобията.

**Поради което ние отхвърляме:**

- всички опити за ревизия на Втората световна война, за изопачаване на историята, за отричане на военните престъпления и престъпленията срещу човечеството, извършени от нацизма и фашизма**;**

**-** всяко отрицание и омаловажаване на Холокста;

**-** героизацията и пропагандата в каквато и да е форма на нацизма и неонацизма - паметници и мемориали, преименуване на улици, демонстрации, митинги, шествия и маршове;

**-** всякакви чествания - официални и неофициални – в прослава на нацисткия режим, неговите съюзници и свързаните с тях организации;

**-** обявяването за герои, жертви и за участници в национално-освободителни движения на тези, които застанаха на страната на Хитлер, сътрудничеха с нацизма и извършиха неописуеми злодеяния;

- обявяването на участниците в антифашистката съпротива за терористи и престъпници;

- приравняването на нацизма и комунизма;

**-** опитите за отмяната нарешенията наНюрнбергския трибунал и на всички съдилища за съдене на нацистките престъпления, учредени с решения на страните от Антихитлеристката коалиция;

- пренаписването на учебниците по история с цел фалшифициране на миналото;

- оскверняването и разрушаването на паметниците и мемориалите, издигнати в чест на всички, паднали в борбата срещу нацизма, на загиналите в антифашистката съпротива, на милионите жертви.

**Всички тези действия и прояви** оскърбяват паметта, подвига и саможертвата на загиналите в борбата срещу нацизма; те не могат да бъдат оправдани по никакъв начин; те нямат нищо общо с правото на свободно изразяване на мнение, защото фашизмът не е мнение, фашизмът е престъпление.

**Борбата срещу нацизма и неонацизма не е цензура**, не е покушение срещу свободното слово, а задължителна гражданска и държавническа позиция.

**Напомняме**, че корените на обединена Европа са антифашистки, че принципите и идеите, съградили общата европейска история, са родени от Съпротивата, в която дадоха своя живот милиони европейски граждани, включително - десетки хиляди български антифашисти.

Приносът на нашите идейни предци е първото антифашистко въстание в света, ролята на Георги Димитров като разобличител на нацизма по време на Лайпцигския процес, антифашистката съпротива в периода 1941-1944 г. и героичното участие на стотици хиляди български войни в Отечествената война на страната на антихитлеристката коалиция – СССР, САЩ, Великобритания.

**Настояваме** всичкиучастници в Съпротивата да бъдат признати за неразделна част от антихитлеристката коалиция.

**Заявяваме**, че БСП не трябва да влиза в коалиция с партии, които продължават да настояват в управленските програми на коалицията за премахване на паметници на антифашистката съпротива и Втората световна война.

**Убедени сме**, че едно от главните средства за борба срещу изопачаването на историята, е просвещението. За да не поникнат отново отровните семена на нацизма. Защото знанието е оръжие срещу лъжата. Знанието е крепост на истината.

**ХОРА, БДЕТЕ!**